
Uznesenie Okresný súd Lučenec v právnej veci navrhovateľky F. K., nar. XX.XX.XXXX, trvale bytom D., t. č. V. E. X, R., zast. JUDr. Bronislavou Garajovou, advokátkou so sídlom Železničná 291, Poltár proti druhému manželovi Q. K., nar. XX.XX.XXXX, trvale bytom D., t. č. H. X, Z., T., zast. JUDr. Michalom Matalom, advokátom so sídlom T. G. Masaryka 8, Lučenec, o rozvod manželstva a úpravu výkonu rodičovských práv a povinností na čas po rozvode k maloletým deťom: W. K., nar. XX.XX.XXXX a W. K., nar. XX.XX.XXXX, zast, Úradom práce, sociálnych vecí a rodiny Veľký Krtíš a o návrhu matky na nariadenie neodkladného opatrenia, takto rozhodol: Súd n a r i a ď u j e toto neodkladné opatrenie: I. Maloleté deti W. K., nar. XX.XX.XXXX a W. K., nar. XX.XX.XXXX sa d o č a s n e z v e r u j ú do starostlivosti matky F. K., nar. XX.XX.XXXX. II. Neodkladné opatrenie bude trvať do právoplatného skončenia konania vo veci samej vedenej na tunajšom súde pod sp. zn. 27P/10/2024. odôvodnenie: 1. Navrhovateľka prostredníctvom svojej právnej zástupkyne podala na tunajší súd dňa 12.01.2024 návrh na rozvod manželstva a úpravu výkonu rodičovských práv a povinností určenie výživného a k maloletým deťom na čas po rozvode. 2. Podaným návrhom, doručeným súdu dňa 21.08.2024, sa matka maloletých detí prostredníctvom svojej právnej zástupkyne domáhala, aby súd nariadil neodkladné opatrenie, ktorým by súd udelil súhlas za otca maloletých detí s podaním prihlášky na prijatie maloletých detí do základnej školy s materskou školou a dočasne zveril maloleté deti do osobnej starostlivosti matky, až do právoplatného skončenia konania. Uznesením Okresného súdu Lučenec č. k. 27P/10/2024.180 zo dňa 22.08.2024 súd vylúčil návrh matky, ktorým sa domáha nariadenia neodkladného opatrenia udelenia súhlasu za otca maloletých detí s podaním prihlášky na prijatie maloletých detí do základnej školy s materskou školou na samostatné konanie. Návrh na nariadenie neodkladného opatrenia matka maloletých detí odôvodnila tým, že vzhľadom na to, že je potrebné definitívne ustáliť pomery, v ktorých maloleté deti žijú a musia od septembra 2024 nastúpiť do základnej školy, matka predbežne zabezpečila prijatie detí do Základnej školy s materskou školou na N. K. č. X, R. s tým, že výber školy bol konzultovaný s deťmi. Maloletá W. môže nastúpiť do 5. ročníka a maloletá W. do 4. ročníka. Zároveň im bude umožnené podľa vlastného rozhodnutia opätovne pokračovať v záujmových činnostiach (mal. W. - basketbal, ZUŠ - klavír, mal. W. folklórny krúžok, ZUŠ - výtvarný odbor). Poukázala na to, že má obavy z ďalšieho zotrvania detí v T., najmä vzhľadom na to, že mal. W. tam musí prejsť na druhý stupeň vyučovania, pričom škola sa už nachádza v susednom meste, takže bude musieť cestovať verejnou hromadnou dopravou a mal. W. bude zostávať doma sama. Mal. W. sa sťažuje, že jej sestru musí ráno budiť, dôrazne povzbudzovať, aby sa obliekla a išla do školy. Robí jej náhradnú matku, čo je pre 11- ročné dieťa ťažké a podľa nej
nie je na to žiadny dôvod. Od septembra mal. W. bude musieť odísť ráno z domu osobitne a mal. W. zostane sama na seba. Argument o milej susedke, ktorá zabezpečuje starostlivosť o obe deti nezaváži. Nie je dôvod na to, aby sa o deti starala cudzia žena, keď majú matku, starých rodičov z oboch strán, ktorí sú ochotní v prípade potreby s deťmi vypomôcť. Ona pracuje v kaviarni na C..X.. V. v R., teda základnú školu budú mať deti vzdialenú cca 300 m. Po družine prídu deti buď k nej do práce, kde počkajú približne hodinu, alebo dôjdu pešo domov. Školu, ako aj krúžky majú deti dostupné pešo, nemusia nikam cestovať. V práci začína o 08:00 hod., takže dokáže odviesť deti do školy. V predchádzajúcom školskom roku, navštevovala mal. W. basketbalový krúžok, ktorý ju veľmi bavil a mal. W. výtvarnú. Teraz by mal. W. chcela pokračovať v basketbale, mal. W. by chcela chodiť do krúžku, kde sa budú venovať tancu. Na základnej umeleckej škole (ďalej len „ZUŠ“) ich matka prihlási od pol roka podľa toho, ako budú zvládať povinnosti v škole, aby deti neboli na začiatku zbytočne preťažené. Tieto mimoškolské aktivity v T. buď neexistujú (družina), alebo sú finančne náročné (ZUŠ) a treba ich na ne voziť, na čo pochopiteľne otec mal. detí nemá čas. V R. majú všetko dostupné, majú matku, ktorá požiadala zamestnávateľa o zmenu pracovnej zmluvy na plný úväzok, pracuje blízko základnej školy a majú starých rodičov z otcovej strany, s ktorými majú veľmi dobrý vzťah, ako aj starú matku z maminej strany. Ona nevyčíta otcovi, že v krízovej výnimočnej situácii vypomôže so starostlivosťou aj suseda, musí však ísť o mimoriadne okolnosti, možno raz za štvrťrok, nie o dennú niekoľkohodinovú starostlivosť. Zároveň nie je možné, aby boli mal. deti ponechané samé na seba ráno, ale aj večer s argumentom, že iba nastúpia do školského autobusu so susedou, alebo sú do pozdného večera u susedky, kde sa väčšinou hrajú hry na mobiloch. Na záver uviedla, že po pohovore s Úradom práce, sociálnych vecí a rodiny Veľký Krtíš, z ktorého vyplynula neodkladná potreba vyriešiť situáciu detí, zabezpečiť im stabilné prostredie a najmä doporučenie, nenechať rozhodnutie na deťoch, z uvedených dôvodov navrhuje, aby súd vydal neodkladné opatrenie, ktorým by dočasne zveril maloleté deti do jej osobnej starostlivosti, až do právoplatného skončenia konania. 3. Z prešetrenia pomerov v domácnosti navrhovateľky - matky zo dňa 02.04.2024 vyplýva, že obidve maloleté deti sú zdravé, nie sú sledované v žiadnej odbornej ambulancii, vykazovali známky dobrej starostlivosti a s matkou normálne komunikovali. Podľa jej vyjadrenia sa maloleté deti chcú vrátiť do T., najmä kvôli škole. Ona chce mať maloleté deti v osobnej starostlivosti, o prospech maloletých detí v škole v T. sa zaujíma ona a medzi ňou a druhým manželom nie je najlepšia komunikácia. 4. Na pojednávaní dňa 08.08.2024 matka detí uviedla, že sa odsťahovala spolu s deťmi 15. mája 2023. Otec o tomto vedel, že sa sťahujú. Deti prihlásila do školy na B.. Navštevovali Základnú školu na ulici K. v R.. Nastúpili do tejto školy aj na ďalší školský rok od septembra 2023. Počas zimných prázdnin si otec zobral deti k sebe, nevrátil ich a prihlásil ich do školy v T., kde aj nastúpili. S deťmi komunikuje cez sociálne siete. Má za to, že pre obidve maloleté deti by bolo lepšie keby boli zverené do jej osobnej starostlivosti, pretože staršia dcéra nastupuje na inú školu, ktorú bude mať vo väčšej vzdialenosti od miesta bydliska, takže bude musieť do školy chodiť aj o hodinu skôr s tým, že potom maloletá mladšia dcéra zostane doma sama. Okrem toho staršia dcéra sa jej sťažovala, že mladšiu dcéru nevie zobudiť do školy . Je toho názoru, že by staršia dcéra nemala suplovať úlohu matky vo vzťahu k mladšej dcére. Keby boli maloleté deti zverené do jej osobnej starostlivosti, ona by ich vypravovala do školy a starala o ne po všetkých stránkach. Mala také informácie od detí, že tieto sa samy vypravujú do školy. V čase keď bol školský rok, každý deň sa s deťmi spojila o 07:00 hod. s tým, že či sú už hore, či sa už chystajú do školy a podobne. Keď ráno deťom volala, tak vždy boli samé. Potvrdila, že keď im volala poobede, niekedy boli samé na dvore, niekedy boli u susedy. Vie potvrdiť, že sa jedná o tú susedu, ktorá vydala vyhlásenie pre toto konanie pre otca. Pokiaľ ide o zabezpečenie stravy maloleté deti sa vyjadrili tak, že stravu im zvykol nachystať otec. Pokiaľ ide o prípravu do školy, staršia dcéra jej povedala, že sa učí sama a s prípravou do školy pomáha mladšej dcére. Staršia dcéra sa vyjadrila, že otec im zvykne skontrolovať úlohy. Potvrdila, že bytové podmienky u otca sú dobré. Maloleté deti sa nejako časovo nevedeli vyjadriť dokedy bývajú samé, ale niekedy sa stalo, že volala o 18:30 hod. a deti ešte boli samé. Má námietky voči tomu, že o jej deti sa v podstate stará cudzia žena. Pokiaľ ide o zvyknutie si maloletých detí na školu na B. priznala, že tieto mali problém so školou a to hlavne pokiaľ ide o staršiu dcéru, ale škola však prihliadala na to, že žili v T., preto aj vysvedčenie mali dobré. 5. Otec dieťaťa na pojednávaní dňa 08.08.2024 potvrdil, že v máji 2023 sa matka s deťmi odsťahovala, s čím súhlasil, pretože chcel, aby boli deti s matkou. Pravdou je to, že už v tomto období staršia dcéra veľmi nechcela ísť, ale ju presvedčil, že by odišla, tak k tomu aj došlo. Pokiaľ zostali u neho deti v decembri 2023 po prázdninách, obidve deti sa vyjadrili tak, že oni na B. nemajú kamarátov, že sú dlho v
družine, potom sa musia dlho učiť. Obidve sa tak vyjadrili, pričom k tejto situácii sa prvá vyjadrila mladšia a v podstate staršia toto vždy chcela (byť u otca). Keď boli deti u neho, nachystal im raňajky, desiatu, oni len museli vstať, obliecť sa a ísť do školy. Maloleté deti sa pred domom stretli so susedou (ktorá vydala vyhlásenia do spisu), ktorá taktiež išla s deťmi do školy a deti chodili každý deň do školy taxíkom. Z rodinného domu do školy je nejakých 4 - 5 km. Pravdou je to, že od tohto školského roka by mala staršia nastúpiť do školy, ktorá je vo vzdialenosti asi 15 km od rodinného domu. Cesta by autobusom trvala nejakých 15 minút. Potvrdil, že pracuje v STRABAGU s tým, že má pracovnú dobu mám od 07:00 hod. do 17:00 hod., najneskôr o 18:30 hod.. Cesta domov mu trvá nejakých 20 - 30 minút, pracuje od svojho bydliska do vzdialenosti najviac 30 km, je to v rámci určitého okresu. Maloleté deti školskú družinu v T. nenavštevujú, pretože tam družina nie je. Zvykli domov chodiť o 12:30 hod. resp. do 13:00 hod.. Tieto nemajú zabezpečenú stravu v škole, preto sa stravujú doma. Stravu im zabezpečil on, teda im navaril alebo im navarila suseda. Táto suseda pracuje z domu resp. majú na prenájom nehnuteľnosti a v súvislosti s týmito zabezpečuje záležitosti. Maloleté deti keď prídu domov, tak si po škole urobia úlohy. Keď si maloleté deti urobia úlohy, tak buď idú vonku alebo sú u susedy. Suseda má deti vo veku maloletých dcér. Myslí si, že pokiaľ prišli deti na B., tak s týmto mali problémy, hoci aj mali dobré známky, tieto nezodpovedali po neho im vedomostiam, čo nie je v poriadku. Podľa neho by nebolo vhodné, aby sa maloleté deti delili, pretože sú na seba citovo naviazané. 6. Opatrovník detí na pojednávaní daň 08.08.2024 uviedol, že vo vzťahu k otcovi chce uviesť to, že s prihliadnutím na to, že tento uviedol, že sa vstáva o 05:00 hod. ide do práce, z práce príde o 17:00 hod., z uvedeného vyplýva, že s deťmi strávi nejaké 3 - 4 hodiny a myslí si, že nie je dobré, keď sa o maloleté deti stará nejaká cudzia osoba. Pokiaľ ide o maloleté deti situácia je taká, že pokiaľ ide o mladšiu, jej prvou rozhodujúcou osobou v živote je matka, druhou je sestra, zatiaľ čo pokiaľ ide o staršiu dcéru rozhodujúcou osobou je otec. S prihliadnutím na to, že o chvíľu sa začne nový školský rok, je potrebné vyriešiť túto otázku, aby bolo zrejmé ktorú základnú školu budú maloleté deti navštevovať. Ďalej uviedol, že netuší aká je chorobnosť detí, ale v tomto smere je lepšia možnosť zabezpečiť počas tejto choroby starostlivosť o deti zo strany starých rodičov či už z jednej strany alebo druhej strany. 7. Dňa 22.08.2024 doručil Úrad práce, sociálnych vecí a rodiny Veľký Krtíš (ďalej len „ÚPSVaR V. Krtíš“) tunajšiemu súdu správu z výsluchu maloletých detí, z ktorého vyplýva, že obe maloleté deti potvrdili, že otec pracuje do večera (mal. W. nevedela označiť čas). Maloletá W. uviedla, že do 17:30, okrem piatku, kedy chodí domov skôr. Maloletá W. potvrdila, že ráno pred odchodom zo školy ich skontroluje suseda. Pokiaľ ide o školský systém, maloletá W. najprv uviedla, že nevie ktorý školský systém sa jej viac páči, potom uviedla, že asi na B., maloletá W. uviedla, že na B. sa jej škola zdá byť ťažšia. Pokiaľ ide o prípravu do školy obe deti uviedli, že s úlohami v T. im pomáha suseda Z. (mal. W. uviedla, že pomáha s úlohami aj sestre) a na B. im pomáhala mama alebo vychovávateľka v družine. Maloletá W. na otázku kde by chcela navštevovať školu uviedla, že v T.Ú. sa jej nepáči, na cirkevnej škole v R. sa asi bude musieť modliť, tak sama nevie, kam chce ísť, maloletá W. uviedla, že nevie kde by chcela chodiť do školy, obaja rodiča jej hovoria o školách kam by mala chodiť len to dobré a to zlé nie. Maloletá W. uviedla, že by chcela bývať asi u maminky, ale je jej dobre aj s otcom. Maloletá W. uviedla, že by chcela bývať s otcom, lebo je tam škola ľahšia a má tam dobú kamarátku, avšak uviedla, že si nevie predstaviť, že by každá z nich bola u iného rodiča a keby maloletá W. chcela bývať s maminkou na B., ona by sa jej prispôsobila a skúsila by to. 8. Podľa ustanovenia § 2 ods. 1 zákona č. 161/2015 Z. z. Civilný mimosporový poriadok (ďalej len „CMP), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 9. Podľa ustanovenia § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 10. Podľa ustanovenia § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 11. Súd nariadi neodkladné opatrenie aj vtedy, ak to vyžaduje verejný záujem (§ 361 zákona č. 161/2015 Z. z. Civilného mimosporového poriadku|
12. Podľa § 360 ods. 1 CMP neodkladné opatrenie možno nariadiť aj bez návrhu v konaniach, ktoré možno začať aj bez návrhu. 13. Podľa § 329 ods. 1 veta prvá CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 14. Neodkladné opatrenie je jedným zo zabezpečovacích inštitútov v civilnom procese. Jeho zabezpečovacia funkcia sa prejavuje najmä v jeho schopnosti dočasnou a provizórnou úpravou zabrániť nepriaznivým následkom, ktoré mohli pred začatím konania, v začatom konaní, či po jeho skončení nastať. Neodkladné opatrenie nemá charakter konečného rozhodnutia a jeho účelom je zvyčajne len dočasná úprava pomerov účastníkov. Nariadením neodkladného opatrenia pred začatím konania alebo v jeho priebehu navrhovateľ nenadobúda práva, o ktorých bude rozhodnuté až rozhodnutím vo veci samej. Z uvedeného charakteru neodkladného opatrenia vyplýva, že pred jeho nariadením nemusí súd zistiť všetky skutočnosti, ktoré sú potrebné pre vydanie konečného rozhodnutia a pri ich zisťovaní nemusí byť vždy dodržaný formálny postup stanovený na dokazovanie. Je však nutné, aby boli osvedčené aspoň základné skutočnosti potrebné pre záver o pravdepodobnosti nároku, ktorému sa má poskytnúť predbežná ochrana, ako i osvedčenie, že existuje nebezpečenstvo bezprostrednej ujmy (prípadne, že nariadenie neodkladného opatrenia vyžaduje verejný záujem). V prípade, že neodkladné opatrenie je odôvodnené potrebou ochrany verejného záujmu, nevyžaduje sa zároveň preukázanie, že je potrebné bezodkladne upraviť pomery alebo že je obava, že exekúcia bude ohrozená (k uvedenému pozri napr. Šmyčková, R., Števček M. a kol. Civilný mimosporový poriadok. Komentár. 1. Vydanie. Bratislava: C.H.Beck, 2017, str. 989) . Pokiaľ ide o výklad pojmu osvedčovanie, tak uvedený pojem na rozdiel od dokazovania znamená, že súd prostredníctvom označených dôkazov zisťuje najvýznamnejšie skutočnosti dôležité pre rozhodnutie. 15. Súd pri svojom rozhodovaní vychádzal z citovaných ustanovení zákonov. Mal osvedčené, že maloleté deti sú vo veku maloletá W. 10 rokov a maloletá W. 9 rokov, pochádzajú z manželstva ich rodičov, ktorí sú v rozvodovom konaní. Matka sa odsťahovala od otca z T. spolu s deťmi v máji 2023, deti navštevovali základnú školu na B., otec si ich zobral na prázdniny v decembri 2023, matke ich nevrátil, prihlásil ich do školy v T., kde aj nastúpili. Matka detí podala návrh na rozvod manželstva a úpravu práv a povinností rodičov k maloletým deťom na čas po rozvode, domáha sa toho, aby jej súd maloleté deti zveril na čas po rozvode do osobnej starostlivosti, s čím otec nesúhlasí. Súd mal za to, za to, že matka osvedčila, že je potrebné upraviť práva a povinnosti rodičov k maloletým deťom až do právoplatného skončenia vo veci samej, nakoľko z výpovedí účastníkov konania vyplynulo, že títo sa o tejto otázke dohodnúť nevedia, maloleté deti žili v T., odišli s matkou na B., s čím otec súhlasil, avšak v decembri 2023, keď si deti zobral na prázdniny ich matke nevrátil s odôvodnením, že deti sa nechceli vrátiť. Keďže nebolo rozhodnuté o úprave práva a povinností rodičov k deťom, je tu riziko, že deti budú presúvané z jedného prostredia do druhého, čo nie je v ich záujme. Súd ma za to, že úprava práva povinností k maloletým deťom do právoplatného skončenia konania, je vo verejnom záujme, aby bola súdnym rozhodnutím garantovaná stabilita prostredia, v ktorom sa maloleté deti zdržiavajú a najmä ochrana duševného, telesného a citového vývinu detí. Matka poukazuje na to, že otec prenecháva dennú niekoľko hodinovú starostlivosť o deti na susedu, pričom nie je dôvod, aby sa o deti starala cudzia žena, keď majú matku a starých rodičov z oboch strán, ktorí sú ochotní v prípade potreby s deťmi pomôcť. S týmto sa stotožnil aj opatrovník mal. detí. Súd poukazuje na to, že keďže otec ráno na 07:00 už musí byť v práci, odchádza z domu skoro ráno , aj keď deťom pripraví stravu, ráno im matka zavolá, či sú hore a kontroluje ich, maloletá W. musí budiť mal. W. a do školy vyprevádza deti suseda. Po návrate zo školy (v T.Ú. nefunguje družina), sú deti opäť u susedy, kde obedujú, pomáha im s úlohami a otec chodí domov podľa vyjadrenia detí až večer (uviedla mal. W.), resp. o 17:30 (uviedla mal. W. s výnimkou piatku, kedy chodí skôr).Je teda zrejmé, že každý pracovný deň niekoľkohodinovú starostlivosť o deti zabezpečuje suseda tak, ako to tvrdí matka. V tomto smere bude vhodnejšia starostlivosť zo strany matky, ktorá má pracovnú dobu od 08:00 do 18:00 hod., pracuje dva dni a dva dni má voľno (podľa jej tvrdenia požiadala o zmenu pracovného pomeru na plný úväzok). Počas prítomnosti matky v práci, bude starostlivosť o deti zabezpečená v šk. družine, kde si môžu deti vypracovať domáce úlohy, prípadne sa pripraviť na vyučovanie na nasledujúci deň. Pri starostlivosti o deti môžu byť matke nápomocní starí rodičia z jednej, či druhej strany. Súd zdôrazňuje, že keďže sa jedná o dievčatá, tieto potrebujú starostlivosť a citlivejší prístup zo strany matky (ktorej sa skôr budú zverovať so svojimi problémami ako otcovi), pričom mal. W. je viac citovo viazaná na matku, avšak mal W. pri svojom výsluchu síce uviedla, že by chcela byť v
T., čo však zdôvodnila tým, že je tam ľahšia škola, má tam dobrú kamarátku, nie ale z dôvodu, že by mala výraznejší citový vzťah k otcovi s tým, že keď potrebuje v niečom poradiť a je v T., zavolá mamine. Podľa názoru súdu dočasná úprava môže napomôcť k tomu, aby obaja rodičia neodkladným opatrením navodený stav rešpektovali, aby sa predišlo vzniku stresových situácií u detí, aby sa tieto nedostávali do situácie, že ich vyjadrenia sa menia podľa určitých okolností a tieto nechcú svojimi vyjadreniami ublížiť ani jednému z rodičov. Okrem toho je potrebné vyriešiť aj otázku návštevy školy, pretože školské systémy v T. a na B. sú rôzne, ide výučbu v rôznych jazykoch a je potrebné, aby deti stabilne navštevovali jednu školu (bol podaný návrh na nariadenie neodkladného opatrenia aj v tejto otázke). Z uvedených dôvodov preto potom súd neodkladným opatrením dočasne zveril maloleté deti do starostlivosti matky. 16. Pokiaľ sa jedná o dĺžku trvania nariadeného neodkladného opatrenia, túto súd limitoval (§ 330 ods. 1 CSP) na okamih právoplatného skončenia konania vo veci samej, ktorého predmetom je rozvod manželstva a úprava výkonu rodičovských práv a povinností k maloletým deťom na čas po rozvode. Poučenie: Proti tomuto uzneseniu je prípustné odvolanie v lehote 15 dní odo dňa doručenia jeho písomného vyhotovenia. Odvolanie sa podáva písomne na Okresný súd Lučenec, Pracovisko Veľký Krtíš, SNP ul. SNP 714/2, Veľký Krtíš a rozhoduje o ňom Krajský súd v Žiline. V odvolaní sa má popri všeobecných náležitostiach podania (ktorému súdu je určené, kto ho robí, ktorej veci sa týka, čo sa ním sleduje, podpis a spisová značka) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Toto neodkladné opatrenie je vykonateľné doručením. Ak nebude povinnosť uložená týmto rozhodnutím dobrovoľne splnená, možno sa jej splnenia domáhať podaním návrhu na výkon rozhodnutia podľa Civilného mimosporového poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2024:6624200219.5 (dáta aktuálne k 9. 11. 2026). Záväzné je znenie zverejnené súdom.




